Anna Jordaan (1926–2011) was ’n Afrikaanse skrywer. Anna Maria Jordaan was op 10 Julie 1926 op Sutherland in die Roggeveld gebore as een van vyf kinders. Die skrywer Datei (wyle Pieter Cornelius Johannes Jordaan) is een van haar broers. Sy begin haar skoolloopbaan in 1932 op haar geboortedorp en matrikuleer in 1943 aan die Hoërskool Sutherland. Hierna ondergaan sy algemene verpleegstersopleiding in die Groote Schuur Hospitaal in Kaapstad. Teen die einde van 1947 trou sy met Willem Johannes de Villiers, wat op daardie tydstip onderwys gee aan die Hoërskool Sutherland. Uit die huwelik word twee dogters en twee seuns gebore. Vir drie en ’n halwe jaar gaan hulle na Paleisheuwel, waar haar man skoolhoof is van die tweemanskool, maar keer dan terug na Sutherland wanneer haar man die pos as skoolhoof van die hoërskool aanvaar. Na aftrede verhuis hulle na Hermanus. Sy is op 26 Mei 2011 aan ’n hartaanval oorlede. Eers op 43-jarige ouderdom begin sy skryf, maar behaal onmiddellik sukses wanneer haar kortverhale deur die tydskrif Sarie Marais aanvaar word.